I. Aquest Dictamen té per objecte el Projecte de decret de modificació de la disposició transitòria primera del Decret 285/2006, de 4 de juliol, pel qual es desplega la Llei 14/2003, de 13 de juny, de qualitat agroalimentària.
El Decret projectat consta d'un preàmbul, dos articles i una disposició final.
El preàmbul exposa que les finalitats de la reforma que es projecta són: a) adaptar a la normativa europea les referències que el Decret 285/2006 fa a 'denominacions geogràfiques de begudes espirituoses', que serien substituïdes per 'indicacions geogràfiques de begudes espirituoses'; i b) suprimir el termini màxim de dos anys que el Decret vigent estableix en la disposició transitòria primera a fi que el conseller d'Agricultura, Ramaderia i Pesca dicti les adaptacions dels reglaments de les denominacions d'origen protegides, indicacions geogràfiques protegides, denominacions geogràfiques i marques de qualitat alimentària.
L'article 1 del Projecte de decret, dedicat al canvi de menció, estableix que les 'denominacions geogràfiques' del vigent Decret 285/2006 s'han d'entendre referides a 'indicacions geogràfiques de begudes espirituoses'.
L'article 2 modifica la disposició transitòria primera del Decret 285/2006, que quedaria redactada en els termes següents: 'les adaptacions dels reglaments de les denominacions d'origen protegides, indicacions geogràfiques protegides, indicacions geogràfiques de begudes espirituoses i marques de qualitat alimentària han de ser aprovades mitjançant ordre del/la conseller/a competent en matèria de qualitat agroalimentària.'
La disposició final determina que entrarà en vigor l'endemà de publicar-se en el Diari Oficial de la Generalitat de Catalunya.
La intervenció d'aquesta Comissió Jurídica Assessora es produeix a l'empara de l'article 8.2.b) de la Llei 5/2005, de 2 de maig, d'aquest òrgan consultiu, que estableix que li correspon dictaminar preceptivament sobre projectes de disposicions generals que es dictin per a desplegar lleis.
Així mateix, l'article 69 de la Llei 26/2010, de 3 d'agost, de règim jurídic i de procediment de les administracions públiques de Catalunya, estableix que els projectes de disposicions reglamentàries que es dictin per a desplegar lleis o el dret europeu i les seves modificacions s'han de sotmetre amb caràcter preceptiu al dictamen de la Comissió Jurídica Assessora.
El Projecte de decret desplega la Llei 14/2003, de 13 de juny, de qualitat agroalimentària.
És doctrina reiterada d'aquesta Comissió que, en l'examen d'un projecte reglamentari, l'abast d'actuació d'aquest òrgan consultiu comporta l'estudi de la competència de la Generalitat de Catalunya, l'habilitació legal per a dictar el decret, la comprovació que s'hagin seguit els tràmits procedimentals i, especialment, l'anàlisi de la legalitat del contingut del projecte, així com la formulació de suggeriments sobre eventuals deficiències que calgui evitar o sobre possibles millores que calgui introduir.
Atès el contingut del Projecte que ara s'analitza, que s'ha descrit en el fonament jurídic I, el títol competencial genèric que fonamenta aquesta disposició normativa és el relatiu a la matèria d'agricultura i ramaderia.
D'acord amb l'article 116.1 de l'Estatut d'autonomia de Catalunya (EAC), en aquesta matèria correspon a la Generalitat la competència exclusiva, respectant allò que estableixi l'Estat en l'exercici de les competències que li atribueixen els articles 149.1.13 i 16 de la Constitució.
D'una manera més específica, les modificacions que es plantegen en aquest Projecte queden compreses dins la competència exclusiva prevista en l'article 128.1 de l'EAC, on s'estableix que, respectant l'article 149.1.13 de la Constitució, la Generalitat té la competència exclusiva sobre denominacions d'origen i altres mencions de qualitat, competència que inclou el règim de creació i funcionament.
El Govern de la Generalitat compta amb habilitació suficient per a aprovar el Decret projectat.
El Govern té atribuïda la potestat reglamentària amb caràcter originari i general per l'article 68.1 de l'EAC.
D'altra banda, l'article 39.1 de la Llei 13/2008, de 5 de novembre, del president de la Generalitat i del Govern, estableix que correspon al Govern la titularitat de la potestat reglamentària en l'exercici de les competències de la Generalitat.
És el Govern qui l'exerceix com a tal en tots aquells supòsits en què no estigui atribuïda específicament al president de la Generalitat o als consellers (art. 26.e) de la Llei).
A aquesta habilitació genèrica que fan l'EAC i la Llei 13/2008 s'ha d'afegir la que conté la disposició final primera de la Llei 14/2003, de 13 de juny, de qualitat agroalimentària, la qual autoritza el Govern i el conseller competent en matèria agroalimentària perquè dictin les normes que calguin per al desplegament reglamentari d'aquesta Llei.
V. Els documents i les actuacions citats en els antecedents d'aquest Dictamen mostren que la disposició reglamentària que es projecta ha seguit les pautes procedimentals establertes per la Llei 26/2010.
El procediment d'elaboració s'ha iniciat a proposta del Departament d'Agricultura, Ramaderia, Pesca, Alimentació i Medi Natural, que és el competent per la matèria que regula el Projecte.
La tramitació ha estat impulsada per la Direcció General d'Alimentació, Qualitat i Indústries Agroalimentàries.
En compliment del que disposa l'article 63 de la Llei 26/2010, l'expedient està indexat, numerat i ordenat, i tots els documents estan datats i signats pels òrgans competents.
D'acord amb el que estableix l'article 64 de la Llei 26/2010, en l'expedient consten la memòria general i la memòria d'avaluació de l'impacte de les mesures proposades.
Una i altra, encara que tenen una redacció concisa i breu (en coherència amb l'entitat substantiva de la reforma que es projecta), tenen els continguts mínims que requereix la Llei 26/2010.
També hi consta l'informe de la Direcció General de Pressupostos, amb caràcter favorable, el qual conclou, en els mateixos termes que ho fa la memòria d'avaluació de l'impacte pressupostari, que el nou Decret no té implicacions econòmiques sobre el pressupost del Departament.
I, finalment, hi consta l'informe d'impacte de gènere elaborat per l'Institut Català de les Dones, també favorable, que conclou que es fa un ús correcte del llenguatge i que no escau formular-hi cap observació des de l'enfocament de gènere.
Encara que no estigui expressament documentat, es dedueix de l'expedient que s'ha efectuat el tràmit de consulta interdepartamental a través del SIGOV, i que no s'ha efectuat cap observació al Projecte.
En relació amb aquest tràmit, aquesta Comissió Jurídica Assessora ha d'assenyalar que cal que l'instructor del procediment inclogui en l'expedient una referència circumstanciada del tràmit i dels seus resultats.
Tal com es fa palès en els antecedents d'aquest Dictamen, el Projecte s'ha sotmès a tràmit d'audiència, en el qual han pogut participar les organitzacions professionals agràries i les associacions representatives del sector enumerades en l'antecedent 9.
El Projecte s'ha sotmès també a informació pública durant quinze dies hàbils.
En la memòria valorativa d'aquests tràmits de participació es posa de manifest que no s'hi han formulat observacions.
Així mateix, consten en l'expedient els informes jurídics que requereix l'article 65 de la Llei 26/2010.
Cal destacar que el tràmit d'informació pública s'efectua a iniciativa de l'assessoria jurídica, ja que en la memòria general es considerava que, atesa la naturalesa del Projecte, no era necessària la informació pública esmentada.
També hi figura la certificació que en la sessió del Consell Tècnic de la Generalitat de 21 de maig de 2013 va quedar vista la iniciativa d'aquest Projecte de decret, amb caràcter previ a la sol·licitud de dictamen de la Comissió Jurídica Assessora.
El contingut del Projecte no planteja problemes de legalitat.
L'article 1 del Projecte és conseqüència de l'adaptació necessària del Decret 285/2006 al règim d'indicacions geogràfiques de begudes espirituoses que estableix el Reglament (CE) 110/2008, de 15 de gener.
Aquesta adaptació té, com a únic efecte en el Projecte sobre el qual es dictamina, que l'expressió 'denominacions geogràfiques de begudes espirituoses' se substitueixi, en aplicació del Reglament europeu, per 'indicacions geogràfiques de begudes espirituoses'.
Pel que fa a l'article 2 del Projecte, suprimeix el termini de dos anys des de l'entrada en vigor del Decret 285/2006 que la disposició transitòria 1 estableix perquè la Conselleria d'Agricultura aprovi les adaptacions dels reglaments de les denominacions d'origen protegides, indicacions geogràfiques protegides, denominacions geogràfiques i marques de qualitat alimentària.
Tenint en compte que el termini que es projecta suprimir és un termini que havia establert discrecionalment el Govern, atès que en cap norma de rang superior no s'imposa l'establiment d'un termini per a l'actuació governamental, aquesta Comissió considera que no hi ha motius de legalitat que impedeixin suprimir-lo; la disposició final primera de la Llei 14/2003 fa una habilitació genèrica i sense termini a favor del Govern i del conseller competent en matèria agroalimentària perquè dictin les normes que calguin per al desplegament reglamentari de la Llei esmentada.
Únicament cal deixar constància del fet que la disposició que es projecta és una disposició habilitadora del conseller i que, amb criteris rigorosos de tècnica legislativa, hauria de passar a ser una disposició final.
Si es pretengués corregir la qualificació de la disposició, passant de transitòria a final, caldria derogar la 'disposició transitòria ú' i afegir, com a nova disposició final, la disposició que habilita el conseller per a les adaptacions del reglament.
En haver-se indicat que no existeixen problemes de legalitat en el contingut del Projecte sobre el qual es dictamina, les observacions que es fan a continuació tenen com a finalitat potenciar i augmentar la precisió del contingut i la qualitat tècnica i gramatical de la redacció:
1) El títol del Projecte de decret.
El títol que es proposa es limita a recollir un dels continguts del Projecte 'la modificació de la disposició transitòria primera (s'hauria de dir '1')', i no reflecteix el fet que la modificació afecta també les denominacions geogràfiques de begudes espirituoses.
Per tal d'evitar el risc que el títol doni una imatge errònia de l'abast de la modificació, aquesta Comissió considera que es pot anar cap a una de les alternatives següents: a) incloure en el títol la referència precisa als dos continguts afectats per la reforma, o b) excloure del títol la referència als continguts que es modifiquen i indicar només que és un decret pel qual es modifica el Decret 285/2006, de 4 de juliol, pel qual es desplega la Llei 14/2003, de 13 de juny, de qualitat agroalimentària.
Aquesta segona opció és la que habitualment s'acostuma a utilitzar en les propostes modificatives que afecten més d'un contingut.
Aquesta Comissió ha de fer un suggeriment perquè es valori excloure del contingut del preàmbul les referències que es fan en el paràgraf segon i en l'inici del paràgraf tercer al procediment contenciós plantejat en relació amb el Reglament de la indicació geogràfica protegida Llonganissa de Vic.
Tot i que es podrien aportar altres raons a favor d'excloure aquestes referències, que tendeixen a donar una imatge reduccionista d'una reforma l'oportunitat de la qual pot trobar suport en altres motivacions, la litispendència judicial, en aquests moments, del conflicte a aquesta Comissió li sembla una raó de pes.
Per tal d'integrar en el Decret 285/2006 les modificacions que afecten les referències a 'indicacions geogràfiques de begudes espirituoses', aquesta Comissió Jurídica Assessora suggereix que el contingut d'aquest article s'introdueixi com una nova disposició final del Decret.
A aquest efecte, l'article 1 del Projecte s'hauria d'iniciar amb un paràgraf en el qual s'indiqués: 's'afegeix una disposició final 3, denominada canvi de menció, amb la redacció següent:', i reproduir-se a continuació el text de la disposició esmentada, del contingut de la qual únicament s'ha de valorar (per tal d'augmentar la precisió de la redacció) el fet de substituir la referència inicial a 'denominacions geogràfiques' per la de 'denominacions geogràfiques de begudes espirituoses'.
Sobre aquest article únicament cal suggerir, amb la finalitat de ser fidels a la literalitat del Decret 285/2006, que se substitueixi la referència que es fa a 'disposició transitòria primera' per la de 'disposició transitòria 1', que és la que empra el Decret.
Finalment, s'ha d'indicar que, si s'accepta que el contingut de l'article 1 s'incorpori com a disposició final, s'hauria d'invertir l'ordre de l'articulació de la reforma, i indicar, en primer lloc, la modificació de la disposició transitòria, que passaria a ser l'article 1, i després la inclusió d'una nova disposició final, que passaria a ser l'article 2.
Un cop valorades les observacions efectuades en els fonaments jurídics V i VI, es pot elevar al Govern de la Generalitat el Projecte de decret de modificació de la disposició transitòria primera del Decret 285/2006, de 4 de juliol, pel qual es desplega la Llei 14/2003, de 13 de juny, de qualitaagroalimentària.